CELEX: 62019TN0657
Language: lv
Date: 2019-09-28 00:00:00
Title: Lieta T-657/19: Prasība, kas celta 2019. gada 28. septembrī – Feralpi/Komisija

25.11.2019   
            
            
               LV
            
            
               Eiropas Savienības Oficiālais Vēstnesis
            
            
               C 399/89
            
         
      Prasība, kas celta 2019. gada 28. septembrī – Feralpi/Komisija
      (Lieta T-657/19)
      (2019/C 399/108)
      Tiesvedības valoda – itāļu
      
         Lietas dalībnieki
      
      
         Prasītāja: Feralpi Holding SpA (Breša, Itālija) (pārstāvji: G. Roberti un I. Perego, advokāti)
      
         Atbildētāja: Eiropas Komisija
      
         Prasījumi
      
      Prasītājas prasījumi Vispārējai tiesai ir šādi:
      
                  —
               
               
                  pilnībā vai daļēji atcelt Komisijas lēmumu, ciktāl tas attiecas uz prasītāju
               
            
                  —
               
               
                  un/vai atcelt vai vismaz samazināt prasītājai ar Komisijas lēmumu uzlikto naudas sodu;
               
            
                  —
               
               
                  vajadzības gadījumā atzīt par prettiesisku un nepiemērojamu Regulas (EK) Nr. 1/2003 25. panta 3.–6. punktu;
               
            
                  —
               
               
                  piespriest Komisijai atlīdzināt tiesāšanās izdevumus.
               
            
         Pamati un galvenie argumenti
      
      Šī prasība ir vērsta pret Komisijas Lēmumu C(2019) 4969 final (2019. gada 4. jūlijs) par EOTK līguma 65. panta pārkāpumu – lieta AT.37956 – Betona stiegras, kurš paziņots 2019. gada 18. jūlijā.
      Prasības pamatojumam prasītāja izvirza septiņus pamatus.
      
                  1.
               
               
                  Pirmais pamats: Komisija ir pārkāpusi Eiropas Savienības Pamattiesību hartas (turpmāk tekstā - “Harta”) 50. pantu.
               
            
                  2.
               
               
                  Otrais pamats: Komisija ir pārkāpusi Hartas 41., 47. un 51. pantu un Eiropas Cilvēktiesību un pamatbrīvību aizsardzības konvencija (turpmāk tekstā – “ECPAK”) 6. pantu, kā arī nav izpildījusi pienākumu norādīt pamatojumu, jo tā, pirms trešo reizi pieņemt to pašu lēmumu par soda uzlikšanu, nav ņēmusi vērā nesamērīgo procedūras ilgumu.
               
            
                  3.
               
               
                  Trešais pamats: Komisija ir pārkāpusi Hartas 41., 47. un 51. pantu un ECPAK 6. pantu, kā arī nav izpildījusi pienākumu norādīt pamatojumu, jo, ja tā būtu ņēmusi vērā procedūras ilgumu un tās īpašos apstākļus, tā nebūtu trešo reizi pieņēmusi to pašu lēmumu par soda uzlikšanu.
               
            
                  4.
               
               
                  Ceturtais pamats: Komisija ir pārkāpusi Hartas 41. un 47. pantu un ECPAK 6. pantu, kā arī samērīguma principu un nav izpildījusi pienākumu norādīt pamatojumu, jo, izmantojot savu rīcības brīvību atkārtoti pieņemt lēmumu, tā nav pienācīgi izsvērusi intereses.
               
            
                  5.
               
               
                  Piektais pamats: Komisija ir pārkāpusi Hartas 41. pantu, principu par tiesībām uz aizstāvību un Padomes Regulas (EK) Nr. 1/2003 (2002. gada 16. decembris) par to konkurences noteikumu īstenošanu, kas noteikti Līguma 81. un 82. pantā, 14. un 27. pantu un Komisijas Regulas (EK) Nr. 773/2004 (2004. gada 7. aprīlis) par lietas izskatīšanu saskaņā ar EK Līguma 81. un 82. pantu, ko vada Komisija, 11., 12. un 14. pantu, jo procedūras ietvaros rīkotā uzklausīšana nebija piemērota tam, lai labotu trūkumu, ko Tiesa bija konstatējusi spriedumā, kas pasludināts lietā C-85/15 P (EU:C:2017:709).
               
            
                  6.
               
               
                  Sestais pamats: Komisija ir pārkāpusi EOTK līguma 65. pantu un nevainīguma prezumpcijas principu, jo nospriežot, ka laikposmā no 1989. līdz 1995. gadam prasītāja ir bijusi aizliegtas vienošanās dalībniece, tā nav ievērojusi principus par pierādīšanas pienākumu.
               
            
                  7.
               
               
                  Septītais pamats: Komisija ir pārkāpusi EOTK līguma 65. pantu, uzskatīdama, ka ir konstatēta kompleksa, vienota un turpināta aizliegta vienošanās, kas attiecībā uz prasītāju ir turpinājusies no 1989. līdz 2000. gadam.